Ҟрымтәи ацҳаҿы аҩцәаҳәак рыла амашьынақәа аныҟәара еиҭалагеит
© Foto / Инфоцентр "Крымский мост"Крымский Мост
© Foto / Инфоцентр "Крымский мост"
Ацҳа анԥыржәа ашьҭахь раԥхьа ареверс ала аус ауан цәаҳәа заҵәык.
АҞӘА, жьҭаара 9 - Sputnik. Автомашьынамҩа аҩцәаҳәак аадыртит Ҟрымтәи ацҳаҿы ҳәа адырра ҟаиҵеит Урыстәыла аԥыза-министр ихаҭыԥуаҩ Марат Хуснуллин иофициалтә Telegram-канал аҿы.
"Автомҩатә хәҭаҿы алашара аҿаркит, ҿыц ацәаҳәақәа алырдеит, абагьырқәа арҭеит", - ҳәа иҩит иара.
Аԥхасҭа зауз ацҳа ахәҭа аҭҵаара ишаҿыц иаҿуп, аргылаҩцәеи амчратә усбарҭақәа рҟынтәи аҟазауааи уахи-ҽни иаанымгылаӡакәа аус руеит, аԥжәара ахҟьаԥҟьақәа аԥыхра иаҿуп.
Жьҭаара 8 асааҭ 06:07 рзы Ҟрымтәи ацҳаҿы аидарамҩангага ԥжәеит, уи иахҟьаны амца рыцралеит ааигәа имҩасуаз адәыӷба иацраҳәаз абылтәы зҭаҭәаз ацистернақәа, еилаҳаит автомашьынатә мҩа ахәҭақәа. Аԥжәараан иҭахеит хҩык ауааԥсыра.
Раԥхьа ацҳаҿы аныҟәара зынӡаск иаанкылан. Нас ареверстә ныҟәара еиҿкаан автомашьынақәеи автобусқәеи рзы цәаҳәак аҿы, ахәылбыжха адәыӷбақәа рзы аихамҩа аусура иаларган.
Аӷбақәа ахьыҵсуа ацҳа ахәҭа аԥхасҭа амоуӡеит. Аидарамҩангагатә ӷбақәа ԥанк аҟынтәи даҽа ԥанк ахь апаром ала ииаргоит.